Guido, Dei gratia Senonensis archiepiscopus, omnibus Christi fidelibus quibus presens pagina pervenerit, in Domino salutem. Notum fieri volumus tam futuris quam presentibus, quod Irbertus, canonicus Senonensis, in extrema voluntate, granchiam suam .......... ante ecclesiam Sancti-Benedicti et areas granchie adjacentes, pro remedio anime sue, et pro anniversario suo singulis annis faciendo, ecclesie Sancti-Mariani et fratribus ibi Deo servientibus concessit et donavit. Abbas vero, et fratres, ob amorem quem erga eundem Irbertum habebant, nepotibus ejus Garnerio et Ansello, predictam granchiam, cum pertinenciis suis, in vita sua concesserunt possidendam, tali siquidem condicione quod quicquid ipsi ibidem edificaverint vel adquisierint, ad ecclesiam Sancti-Mariani, libere et sine contradictione revertetur. Garnerius autem jam ibi domum lapideam construxit, quam post mortem suam et Anselli, fratris sui, predicte ecclesie perpetua possessione concessit et donavit habendam. Et pro investitura eidem ecclesie, singulis annis, in die anniversarii prefati Irberti, idem Garnerius, vel Ansellus, quinque solidos persolvet. Quod ut ratum maneat et inconvulsum, presentis scripti attestatione confirmari fecimus, et sigilli nostri munimine roborari. Actum Senonis, anno incarnati Verbi Mº Cº LXXXº.